Amine Adli

Amine Adli (; s. 10. toukokuuta 2000 Béziers, Ranska) on marokkolainen jalkapalloilija, pelipaikaltaan laitahyökkääjä. Hän edustaa Englannin Valioliigassa pelaavaa Bournemouthia. Hän syntyi Ranskassa ja pelasi Ranskan nuorisomaajoukkueissa. Vuodesta 2023 lähtien hän on pelannut Marokon jalkapallomaajoukkueessa.
Seurajoukkueura.
Toulouse.
30. lokakuuta 2018 Adli allekirjoitti ensimmäisen ammattilaissopimuksensa Toulousen kanssa. Hän teki ammattilaisdebyyttinsä seurassa Coupe de la Liguen 4–1-tappiossa Lyonia vastaan 18. joulukuuta 2019. Hän pelasi vuosina 2019–2021 Toulousen edustusjoukkueessa neljä Ligue 1:n ottelua ja 34 Ligue 2:n ottelua, joissa hän teki kahdeksan maalia.
Bayer Leverkusen.
26. elokuuta 2021 Adli siirtyi saksalaiseen Bayer Leverkuseniin ja allekirjoitti viisivuotisen sopimuksen. Mediatietojen mukaan Leverkusen maksoi hänestä 7,5 miljoonan euron siirtokorvauksen. Hän teki ensimmäisen maalinsa seuralle 30. syyskuuta 2021 Eurooppa-liigan lohkovaiheen ottelussa Celticiä vastaan; 90. minuutin maali viimeisteli 4–0 vierasvoiton. 20. marraskuuta 2021 hän teki ensimmäisen Bundesliiga-maalinsa 1–0-voitossa VfL Bochumia vastaan. Hän pelasi debyyttikaudellaan Leverkusenissa 25 Bundesliigan ottelua, joissa hän teki kolme ja syötti kaksi maalia. Eurooppa-liigassa hän pelasi kahdeksan ottelua ja teki yhden maalin.
Kaudella 2022–2023 Adli pelasi Bundesliigassa 26 ottelua, joissa hän teki viisi maalia ja antoi viisi maalisyöttöä. Mestarien liigassa hän pelasi neljä ottelua vailla maaleja ja Eurooppa-liigassa hän pelasi kahdeksan ottelua, joissa hän teki kaksi maalia ja antoi yhden maalisyötön.
Leverkusenin seurahistorian ensimmäiseen Bundesliigan mestaruuteen päättyneellä kaudella 2023–2024 Adli pelasi 23 sarjaottelua, joissa hän teki neljä ja syötti kuusi maalia. Leverkusenin voittamassa Saksan cupissa Adli pelasi kuusi ottelua ja oli viidellä maalillaan Saksan cupin kauden paras maalintekijä. Eurooppa-liigassa hän pelasi Leverkusenin kaikki 13 ottelua, mukaan lukien tappiollinen loppuottelu Atalantaa vastaan, jossa hän pelasi täydet minuutit. Ainoan maalinsa hän teki 21. syyskuuta 2023 alkulohko-ottelussa BK Häckeniä vastaan.
Elokuussa 2024 Adli oli voittamassa DFL-Supercupia, jonka loppuottelussa VfB Stuttgartia vastaan hän pelasi 73 minuuttia. Kaudella 2024–2025 Adli pelasi Bundesliigassa 20 ottelua ja teki niissä kaksi maalia. Mestarien liigassa hän pelasi viisi ottelua. Hän mursi pohjeluunsa lokakuun lopussa 2024 Mestarien liigan ottelussa Brestiä vastaan ja oli loukkaantumisen vuoksi yli kolme kuukautta sivussa. Adli ehti pelata Leverkusenissa kaudella 2025–2026 yhden Saksan cupin ottelun SG Sonnenhof Großaspachia vastaan.
Bournemouth.
Elokuussa 2025 Adli siirtyi englantilaisseura AFC Bournemouthiin viisivuotisella sopimuksella. Siirtosummaksi uutisoitiin noin 25 miljoonaa puntaa.
Maajoukkueura.
Adli pelasi vuosina 2017–2023 synnyinmaansa Ranskan alle 18- ja alle 21-vuotiaiden maajoukkuessa. Hän kuului Ranskan kokoonpanoon alle 21-vuotiaiden EM-kilpailuissa 2023, joissa hän pelasi kolme ottelua.
Elokuussa 2023 Adlin uutisoitiin siirtyvän edustamaan A-maajoukkuetasolla vanhempiensa kotimaata Marokkoa. Adli debytoi Marokon maajoukkueessa 12. syyskuuta 2023 ystävyysottelussa Burkina Fasoa vastaan, jossa hän syötti Azzedine Ounahin tekemän voittomaalin. Ensimmäisen maalinsa Marokon maajoukkueessa Adli teki 17. lokakuuta 2023 Afrikan-mestaruuskilpailujen karsintaottelussa Liberiaa vastaan. Hän edusti Marokkoa Afrikan-mestaruuskilpailuissa 2023, joissa hän pelasi kaikki Marokon neljä ottelua. Elokuun loppuun 2025 mennessä hän on pelannut 15 A-maaottelua.
Saavutukset.
"Päivitetty 28. elokuuta 2025". 
Bayer Leverkusen